**OBRAZLOŽENJE OPĆEG DIJELA DRUGIH IZMJENA I DOPUNA PRORAČUNA**

**GRADA NOVSKE ZA 2020. GODINU**

**PRAVNI OSNOV**

Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE**

Drugim izmjenama i dopunama proračuna iskazano je smanjenje plana proračuna za 14,05 % ili za 11.869.274,00 kn, tako da ukupan plan iznosi 72.605.154,00 kn.

Na 214. sjednici Vlada Republike Hrvatske donijela je paket mjera pomoći gospodarstvu uslijed epidemije koronavirusa, a što imaju za cilj zadržavanje radnih mjesta i rješavanje problema nelikvidnosti onima čija je poslovna aktivnost smanjenja uslijed epidemije. U takvim izvanrednim uvjetima, uvjetima ograničenih poslovnih aktivnosti i novih poreznih mjera očekujemo značajno smanjenje prihoda proračuna. Upravo iz tih razloga, a zbog uravnoteženja priljeva i odljeva sredstava proračuna, ovim izmjenama i dopunama proračuna iskazana su smanjenja prihoda i rashoda proračuna za 14,05 %. Ukoliko se ove procijenjene vrijednosti smanjenja proračuna ne pokažu dostatne, ubrzo će se pokrenuti postupak za novim izmjenama i dopunama proračuna. Ovim smanjenjem proračuna obuhvaćene su sve ekonomske kategorije rashoda, osim financijskih rashoda vezanih za zaduživanja, tj. otplatu kamata i glavnice. Smanjeni su rashodi za zaposlene na način da su ukinuta materijalna prava zaposlenih (isplata regresa i božićnice), koeficijenti za obračun plaće smanjeni su u prosjeku 20 %. Ukinuta su sredstva za obračun naknade upravnim vijećima, naknade za rad predsjednika mjesnih odbora, naknade vijećnicima i odborima. Smanjeni su rashodi za manifestacije i rad neprofitnih organizacija, sufinanciranje programa obrazovnih ustanova, stipendije, održavanje, projektiranje i građenje objekata i uređaja komunalne infrastrukture, pomoći gospodarstvu itd.

Najveće smanjenje prihoda poslovanja iskazano je kod prihoda od poreza, prihodi su smanjeni za 24 % ili 8.600.000,00 kn, dok su prihodi od upravnih i administrativnih pristojbi, pristojbi po posebnim propisima i naknada smanjeni za 13 % ili 1.545.000,00 kn. Prihodi od prodaje nefinancijske imovine smanjeni su za 910.695,00 kn ili 28 %.

Na rashodovnoj strani proračuna iskazano je smanjenje rashoda za zaposlene za 1.452.356,00 kn, materijalni rashodi smanjeni su za 2.075.154,00 kn, rashodi subvencija smanjeni su za 1.267.500,00 kn, pomoći dane u inozemstvo i unutar općeg proračuna 332.000,00 kn, naknade građanima i kućanstvima 245.610,00 kn, ostali rashodi 3.028.294,00 kn. Rashodi za nabavu nefinancijske imovine smanjeni su za 3.468.360,00 kn ili 12 %.